Lars og Thomas var på reinjakt: – Kjente lynet oppover ryggen

323 reinsdyr drept av lyn på Hardangervidda: – Ble kvalm av å være der

Død og fordervelse var det som møtte naturforsker Olav Strand på Hardangervidda søndag.

Lars Joakim Skarvøy

Felicia Alvsing

Camilla Tryggestad Visjø

Oppdatert 28. august 2016

Artikkelen er over fire år gammel

Olav Strand ved Norsk institutt for naturforskning (Nina) var med i følget som jobbet på Hardangervidda søndag hvor 323 reinsdyr døde da ble truffet av lynet fredag.

UNDERSØKTE DYRENE: Olav Strand i Norsk institutt for naturforskning (Nina). Foto: Nina

– Det var ganske voldsomt når vi kom opp der og fikk se så mange døde dyr liggende rundt. Vi fokuserte på den jobben vi skulle gjøre, og fikk tatt de nødvendige prøvene, sier Strand.

Han forteller at forråtnelsesprosessen var tydelig i gang.

– Det luktet sterkt av vom og man blir jo veldig kvalm av å gå rundt der. Men alle som var med hadde sett mye før og erfarne jegere, så det gikk fint.

– Har du opplevd noe lignende før?

– Nei, dette må være rekord. Jeg har vært borte i noen større hendelser vintertid, blant annet på Snøhetta for noen år siden hvor 280 dyr omkom i et snøras, men noe lignende sommerstid har jeg aldri hørt om, sier Strand.

Det var fredag kveld at massedødsfallet av reinsdyr ble oppdaget i villreinområdet i Vinje kommune mellom Møsvatn og Kalhovd på Hardangervidda.

– Det var et lynnedslag i forbindelse med et kraftig tordenvær som ser ut til å ha tatt livet av dyrene, sier Knut Nylend ved Statens naturoppsyn (SNO) på Finnabu operasjonssentral sier til VG.

Det var NRK som først omtalte saken.

Les også: Minst 19 rein påkjørt og drept i Finnmark

Oppsynets folk talte seg til slutt frem til 322 villrein som var omkommet.

– Det er litt spesielt. Jeg kan ikke huske at lynet har tatt livet av så mange dyr samtidig tidligere, sier Nylend.

Blir liggende på vidda

Nå skal biologiske prøver som er tatt av hjerne, blod og lever hos de døde dyrene sendes videre til veterinær, men kadavrene blir liggende på vidda inntil videre.

– Vi skal i gang med å ta prøver av kadavrene for å kontrollere dem for sykdommen CWD. Hva som skal skje med kadavrene er ikke avklart, det blir opp til Miljødirektoratet å beslutte ettersom dette er viltdyr, sier pressevakt Lars Inge Skrede i Mattilsynet.

Det er omtrent 10.000 villrein som vandrer over et området på 8000 kvadratkilometer på Hardangervidda, ifølge Norsk Villreinsenter.

Hardangervidda er Norges største villreinområde.

– Smalt rett over oss

Lars Haukaas (19) og Thomas Mossing (43) var på jakt i området hvor reinene døde fredag.

– Uværet kom så brått på at vi måtte sette oss under stein. Da smalt det rett over oss, og vi kjente strømmen oppover ryggen. Vi reagerte på instinkt og løp nedover, fordi vi satt høyt i terrenget, sier Haukaas til VG.

– Vi har tenkt i ettertid at det kunne gått mye verre med oss. Da tordnet hadde gitt seg, kom vi oss ned i sikkerhet.

Mossing filmet deler av den dramatiske opplevelsen.

Haukaas forteller at de befant seg i nærheten av Stordalsbu, rundt tre kilometer unna der reinene døde.

(Artikkelen fortsetter under videoen.)

Vanskelig å forklare

Statsmeteorolog John Smits ved Meteorologisk institutt sier de observerte det kraftige tordenværet.

– Det var et tordenvær som passerte over Hardangervidda på fredag omtrent midt på dagen, mellom klokken 10–15. Våre data viser at det nok var over 100 lynnedslag i Vinje fredag, sier Smits.

Han er overrasket over det store antallet omkomne dyr.

– Vi ser fra tid til annen at kuflokker på 10–20 blir truffet av lynet og omkommer. Men 322 reinsdyr er et uvanlig og høyt tall. Det er sjelden vi hører om rein som blir truffet.

– Hvordan kan så mange bli drept av et lynnedslag?

– Det er gjort forskning på dette, men vi vet ikke helt sikkert. Trolig fungerer for- og bakbena på dyrene som pluss- og minuspoler som leder strømmen fra lynnedslaget gjennom dyrene. Fordi vi mennesker bare har to ben som er nært plassert, så er ikke vi utsatt for den samme faren som disse dyrene, sier Smits.

Klikk for å aktivere kartet

Publisert: 28.08.16 kl. 15:39 Oppdatert: 28.08.16 kl. 23:51

Les også

Mer om Utrolige historier Dyr